**JUGANT AMB EL SOL**

Hi havia una vegada un bosc molt gran on hi vivien molts animals: n’hi havia de grans, com els elefants, lleons, micos, cérvols, zebres, serps, tigres....... i de petits, com els ocells, esquirols, conills, papallones, ratolins, marietes, tortugues(aquí els xiquets poden afegir els que vulguin)....Tots vivien molt tranquils i feliços. S’ho passaven molt bé jugant tots junts

El sol se’ls mirava des del cel i tenia moltes ganes de jugar amb ells, però no s’atrevia a demanar-los-ho. Fins que un dia, cansat i avorrit d’estar sempre sol, i aprofitant que un vol d’ocells passava pel seu costat, va dir: -“Quina enveja que em fan tots els animalets que juguen pel bosc, són molts i s’ho passen molt bé, en canvi jo, sempre aquí tot sol, m’avorreixo molt i no sé què fer durant tot el dia”.

Els ocells ho van sentir i quan van parar-se a descansar damunt les branques dels arbres, els ho van dir a uns micos que hi havia per allà, els micos ho van dir als esquirols, els esquirols als ratolins..... i així s’ho van anar dient tots. Al final els va fer pena el sol i li van dir que sí que el deixaven jugar amb ells.

Però quan el sol anava baixant del cel i s’apropava al bosc, feia tanta i tanta calor, que els animals no ho van poder resistir i van córrer a amagar-se als seus caus. Els arbres, que tenien por de que les seves fulles i les seves branques es cremessin, van començar a cridar al sol que se’n tornés al seu lloc del cel.

El sol ho va entendre i se’n va tornar cap al cel, però es va posar tan trist que ja no volia sortir a fer llum ni a escalfar res ni a ningú, i es va quedar amagat darrera uns núvols tots els dies. Sense sol, tot es va quedar sense llum i sense escalfor, i tot es va apagar, el bosc, els arbres, les flors, els animals......

Els animals, quan van saber per què el sol estava tan trist, es van reunir per a pensar què podien fer perquè tornés a estar content.... Van parlar i discutir molts i molt dies, fins que el mussol va tenir una bona idea: podien jugar amb ell quan comença a fer-se fosc, quan el sol ja no crema tant, i així no es cremarien.

Li van proposar aquesta idea al sol i ell hi va estar d’acord, i així ho van fer.

Tots els animals van haver d’esforçar-se per descansar més durant el dia, i poder jugar amb el sol en fer-se fosc, però com que tots volien jugar amb el sol, i que estigués content, ningú es queixava, i així va ser com el sol va tornar a brillar durant el dia, i tot va tornar a tenir llum, escalfor i alegria.

I conte contat, conte acabat.